સુરેન્દ્રનગરના કેટલાંક હનુમાનજી મંદિરનો આગવો ઇતિહાસ છે તો કેટલાક સ્થાનિકોએ આસ્થાથી પ્રેરાઈને બનાવ્યાં છે. અહીં સૌથી જાણીતું છે ખીજડિયા હનુમાનજીનું મંદિર. સુરેન્દ્રનગરના ટાંકી ચોકથી મહેતા માર્કેટ તરફના મુખ્ય રસ્તા પર આવેલું આ મંદિર સ્થાનિકોની હનુમાનભક્તિનું પ્રતીક છે. લોકવાયકા મુજબ આઝાદીકાળમાં એક વ્યક્તિએ ગંદકી થતી રોકવા માટે હનુમાનજીની મૂર્તિની સ્થાપના કરી હતી. સમય જતા સ્થાનિકોમાં આ મૂર્તિ આસ્થાનું કેન્દ્ર બની. આજે સાડા છ દાયકા બાદ ખીજડિયા હનુમાન શહેરનાં તમામ હનુમાનજી મંદિરોમાં પ્રમુખસ્થાને બિરાજે છે.